[pic] | COMISIA EUROPEANĂ |

Bruxelles, 1.10.2010

COM(2010) 518 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/028 NL/Limburg diviziunea 18, Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) în limitele plafonului anual de 500 de milioane EUR în plus față de rubricile bugetare corespunzătoare din cadrul financiar.

Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 30 decembrie 2009, Țările de Jos au prezentat cererea EGF/2009/028 NL/Limburg diviziunea 18, pentru o contribuție financiară din partea FEG, în urma concedierilor din nouă întreprinderi încadrate în diviziunea 18 NACE a doua revizuire (tipărirea și reproducerea înregistrărilor pe suporți)[3] în regiunea NUTS II Limburg (NL42) din Țările de Jos.

Cererea face parte dintr-un pachet de șase cereri corelate, toate privind concedierile din opt regiuni NUTS II diferite din Țările de Jos în cadrul unor întreprinderi care funcționează în sectorul grafic ale căror activități se încadrează în două diviziuni NACE a doua revizuire diferite, și anume diviziunea 18 (tipărirea și reproducerea înregistrărilor pe suporți) și diviziunea 58 (activități editoriale).

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie

Numărul de referință FEG EGF/2009/028

Stat membru Țările de Jos

Articolul 2 (c)

Întreprinderi vizate 9

Regiuni NUTS II Limburg (NL42)

Diviziunea NACE a doua revizuire 18 (tipărirea și reproducerea înregistrărilor pe suporți)

Perioada de referință 1/4/2009 - 29/12/2009

Data de începere a serviciilor personalizate 1/4/2009

Data cererii 30/12/2009

Concedieri în timpul perioadei de referință: 129

Lucrători disponibilizați vizați de sprijin 129

Servicii personalizate: buget în EUR 812 229

Cheltuieli pentru punerea în aplicare a FEG[4]: buget în EUR 33 843

Cheltuieli pentru punerea în aplicare a FEG (%) 4 %

Bugetul total în EUR 846 071

Contribuția FEG, în EUR (65%) 549 946

1. Cererea a fost prezentată Comisiei la data de 30 decembrie 2009 și a fost completată cu informații suplimentare până la data de 6 mai 2010.

2. Cererea îndeplinește condițiile de mobilizare a FEG astfel cum este stabilit la articolul 2 litera (c) din Regulamentul (CE) nr. 1927/2006 și a fost prezentată în termenul stabilit de 10 săptămâni, menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru stabilirea legăturii dintre disponibilizări și criza financiară și economică globală, Țările de Jos susțin că în urma crizei economice cererea în sectorul de tipărire și editare a cunoscut o diminuare semnificativă. Comenzile de material publicitar imprimat provenind din alte sectoare economice care reprezintă 35% din cifra de afaceri totală a sectorului de tipărire și editare au scăzut cu 5,6% între 2008 și 2009 din cauza reducerii bugetelor alocate activităților de publicitate și media induse de criza economică. Cererea menționează diferite exemple. Ulterior începerii crizei, bugetul alocat informării și publicității a fost redus cu 36,8% în sectorul construcțiilor, cu 33,3% în sectorul financiar și cu 30,6% în sectorul produselor electronice de consum. În plus, criza economică a afectat negativ cererea pentru diferite tipuri de material media imprimat: în primele șase luni ale lui 2009, cererea pentru revistele destinate marelui public a scăzut cu 18,2%, pentru ziare cu 7,5%, pentru presa comercială distribuită gratuit cu 16,4%, iar pentru revistele de specialitate cu 16,5%.

Stabilirea numărului de concedieri și verificarea îndeplinirii criteriilor de la articolul 2 litera (c)

4. Țările de Jos au înaintat această cerere în temeiul criteriilor de intervenție menționate la articolul 2 litera (c) din Regulamentul (CE) nr. 1927/2006 care prevede că pentru piețele mici ale muncii sau în împrejurări excepționale, justificate în mod corespunzător de către statul membru sau statele membre în cauză, o cerere de contribuție din partea FEG poate fi considerată admisibilă chiar dacă condițiile prevăzute la articolul 2 literele (a) și (b) nu sunt îndeplinite în totalitate, atunci când concedierile au un impact grav asupra ocupării forței de muncă și asupra economiei locale. În acest caz, solicitantul trebuie să specifice care dintre principalele criterii de intervenție nu sunt îndeplinite de cererea sa.

5. Țările de Jos au specificat că cererea solicită o derogare de la articolul 2 alineatul (b), conform căruia, pragul normal este de cel puțin 500 de concedieri pe o perioadă de nouă luni în întreprinderi încadrate în aceeași diviziune NACE a doua revizuire dintr-o regiune sau din două regiuni NUTS II învecinate dintr-un stat membru.

6. Cererea menționează 129 de concedieri în nouă întreprinderi clasificate în aceeași diviziune NACE a doua revizuire, pe parcursul perioadei de referință de 9 luni, de la 1 aprilie 2009 până în 29 decembrie 2009, localizate toate în regiunea la nivel NUTS II, Limburg (NL42). Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

7. Autoritățile Țărilor de Jos susțin că cererea îndeplinește condițiile pentru depunere în conformitate cu articolul 2 litera (c) din Regulamentul (CE) nr. 1927/2006 care invocă împrejurări excepționale: ea include concedieri ulterioare în aceeași divizie NACE 2 în cursul aceleiași perioade de referință ca și concedierile incluse în cererea GF/2009/024 NL/ Noord Holland și Zuid Holland diviziunea 18, prezentată de Țările de Jos în conformitate cu articolul 2 litera (b) din Regulamentul (CE) nr. 1927/2006. În plus, Limburg constituie o regiune NUTS II învecinată cu Noord Brabant. Excepționalitatea cazului constă în combinarea acestor factori, care luați împreună creează o situație neobișnuită și dificilă pentru lucrătorii și regiunea în cauză.

8. Conform celor afirmate de Țările de Jos, Limburg se află într-o situație foarte dificilă. În provincia Limburg, rata șomajului a crescut de la 6,7% în octombrie 2008 la 8% în octombrie 2009. Această provincie ocupă locul doi în clasamentul regiunilor cu nivelul șomajului cel mai ridicat din Țările de Jos. Între februarie 2009 și februarie 2010, numărul de persoane în căutarea unui loc de muncă a crescut cu 7,5%. Limburg se numără printre provinciile din Țările de Jos ale căror venit pe cap de locuitor este net inferior mediei.

9. În același timp, sectorul grafic din Țările de Jos a suferit un important val de concedieri, așa cum o demonstrează cele cinci cereri corelate depuse de Țările de Jos, care arată un număr ridicat de concedieri în întreprinderile din sectorul grafic din alte regiuni ale Țărilor de Jos.

10. În consecință, serviciile Comisiei consideră că disponibilizările în cauză au un impact grav asupra ocupării forței de muncă și a economiei locale și că situația dificilă economică și pe piața muncii din Limburg, asociată cu disponibilizările din alte regiuni ale Țărilor de Jos la nivel NUTS II rezultate din aceleași cauze și intervenite în cursul aceleiași perioade în aceeași divizie a NACE 2 îndeplinesc criteriile articolului 2 litera (c) din Regulamentul (CE) nr. 1927/2006.

11. Această interpretare este, de asemenea, în conformitate cu declarația Comisiei publicată cu ocazia adoptării Regulamentului (CE) nr. 546/2009[5], conform căreia „în cazurile în care un stat membru depune o cerere de asistență din FEG în temeiul articolului 2 litera (b), dacă într-o altă regiune la nivelul NUTS II din același stat membru au avut loc alte concedieri din aceleași cauze și în cursul aceleiași perioade, în aceeași diviziune NACE 2, Comisia consideră că se poate depune o cerere de asistență din FEG pentru lucrătorii din cea de a doua categorie în temeiul articolului 2 litera (c) invocând împrejurări excepționale”[6].

Explicația caracterului neprevăzut al acestor concedieri

12. Autoritățile Țărilor de Jos susțin faptul că criza financiară și economică, precum și impactul acesteia asupra sectorului nu puteau fi prevăzute. Cererea precizează că înainte de criză, industria de tipărire și editare din Țările de Jos a fost supusă unui proces profund de restructurare în scopul de a rămâne concurențială din punct de vedere tehnic în raport cu întreprinderile situate în afara UE, în special în Turcia, China și India. Determinate anterior de cerere, activitățile din acest sector sunt de acum înainte orientate spre ofertă. Criza actuală riscă să anihileze beneficiile care decurg din investițiile substanțiale și eforturile importante făcute în acest sector.

Identificarea întreprinderilor care au procedat la disponibilizări și a lucrătorilor care pot beneficia de asistență

13. În cerere sunt menționate, în total, 129 disponibilizări, toate acestea putând beneficia de asistență în următoarele nouă întreprinderi:

Întreprinderile și numărul de disponibilizări |

Drukkerij Van Lieshout Horst BV, Horst | 3 | Helio Service BV, Kerkrade | 54 |

Home Card BV, Weert | 2 | Boekbinderij Tindemans Van Den Burg BV, Weert | 4 |

Roto Smeets Groep Limburg, Weert | 52 | Cortjens BV, Maastricht | 2 |

Drukkerij Hub Tonnaer BV, Weert | 7 | Drukkerij Maenen BV, Meerssen | 1 |

Drukkerij Crolla BV, Valkenburg | 4 |

Total întreprinderi: 9 | Total disponibilizări: 129 |

14. Defalcarea pe lucrători vizați este următoarea:

Categorie Numărul Procentaj

Bărbați 84 65

Femei 45 35

Cetățeni UE 121 94

Cetățeni din țări terțe 8 6

Cu vârste între 15-24 de ani 23 18

Cu vârste între 25-54 de ani 71 55

Cu vârste între 55-64 de ani 32 25

peste 65 de ani 3 2

5 lucrători (4%) care prezintă o problemă de sănătate de lungă durată sau un handicap sunt incluși în categoriile de mai sus.

15. În ceea ce privește categoriile profesionale, defalcarea este următoarea:

Categorie Numărul Procentaj

Personal de conducere 9 7

Cadre 26 20

Tehnicieni 27 21

Asistenți administrativi 15 12

Lucrători în servicii și vânzări 15 12

Operatori și asamblori la mașini și instalații 37 28

16. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților acestuia și a părților interesate

17. Teritoriul în cauză acoperă provincia Limburg. Populația din Limburg se concentrează în jurul câtorva mari orașe, cum ar fi Maastricht, Heerlen și Venlo.

18. Principalele autorități în cauză sunt Ministerul Afacerilor Sociale și fondul de formare în sectorul grafic și media (A&O Fonds Grafimedia) create de Consiliul de consultare în sectorul grafic și media. Alte părți interesate sunt Institutul pentru industrii creative (GOC), organismul public însărcinat cu alocațiile (UWV werkbedrijf), centrele de mobilitate UMW Limburg, organizația pentru IMM-uri (MKB-ondernemingen), centrele regionale de formare din Noord și Midden Limburg, Arcuscollege, punctul de serviciu Grafimedia și organizațiile partenerilor sociali: FNV Kiem (sindicat), CNV Media (sindicat), KVGO (organizație patronală) pentru districtul Zuid-Nederland, NUV (organizație patronală).

Impactul preconizat al disponibilizărilor în ceea ce privește ocuparea forței de muncă la nivel local, regional sau național

19. Autoritățile Țărilor de Jos susțin că disponibilizările din sectorul grafic vor agrava situația șomajului, care s-a deteriorat deja ca urmare a crizei economice și financiare. În provincia Limburg, rata șomajului a crescut de la 6,7% în octombrie 2008 la 8% în octombrie 2009. Această provincie ocupă locul doi în clasamentul regiunilor cu nivelul șomajului cel mai ridicat din Țările de Jos. Între februarie 2009 și februarie 2010, numărul de persoane în căutarea unui loc de muncă a crescut cu 7,5%. Cererea indică în plus că în sectorul grafic există un procentaj relativ destul de ridicat de lucrători în rândul grupurilor de persoane în vârstă, deja grav afectați de șomaj în provincia examinată. În plus, Limburg cunoaște o problemă generală de diminuare și îmbătrânire a populației, din care 30% se află în categoria de vârstă 45-60 de ani. Aceste noi concedieri în sectorul grafic în această categorie de vârstă vor avea prin urmare un impact semnificativ. Limburg se numără printre provinciile din Țările de Jos ale căror venit pe cap de locuitor este net inferior mediei.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate din Fondurile structurale

20. Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața muncii. Ele vor fi propuse persoanelor disponibilizate prin intermediul unui centru de mobilitate numit Centrum Creatieve Carrières .

Activități de pregătire

- Pentru admitere și înregistrare: cuprinde o întrevedere inițială cu lucrătorii concediați și înregistrarea lor, precum și identificarea celor mai adecvate tipuri de măsuri.

- Informații și asistență: Se referă la reuniunile colective și la funcția de asistență pentru a oferi informații lucrătorilor concediați cu privire la măsurile disponibile.

Însoțire

- Însoțirea tranziției între locurile de muncă: constă în programe adaptate nevoilor lucrătorului, inclusiv o evaluare a competențelor, stabilirea unui plan de acțiune în ceea ce privește cariera și formarea profesională, precum și o scurtă perioadă de mentorat la noul loc de muncă.

- Plasarea personalului disponibilizat: urmărește să susțină în mod activ lucrătorii concediați în căutarea unor noi oportunități de locuri de muncă.

- Formare în materie de căutare de locuri de muncă: cuprinde analiza locurilor de muncă disponibile, sprijin pentru redactarea unui CV și a scrisorii de candidatură și pregătirea pentru interviul de angajare.

- Însoțire în crearea unei întreprinderi: vizează să asiste lucrătorii concediați care preconizează să-și creeze propria întreprindere. Această măsură cuprinde furnizarea de consiliere juridică, asistență pentru elaborarea unui plan de afaceri, sprijin pentru formalitățile administrative.

Formare profesională

- Formarea și reconversia profesională: această măsură vizează formarea profesională și formare în gestiune și competențe sociale, precum și reconversie profesională tehnică specifică pentru lucrătorii a căror formare tehnică a devenit depășită.

- Recunoașterea experienței anterioare: cuprinde evaluarea cunoștințelor și a experienței anterioare a fiecărui lucrător, precum și identificarea domeniilor în care este necesară formare suplimentară.

21. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare și control, precum și cele legate de informare și publicitate.

22. Serviciile personalizate prezentate de autoritățile olandeze constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 812 228,54 EUR, iar cheltuielile pentru punerea în aplicare a FEG la 33 842,86 EUR (= 4% din suma totală). Contribuția totală solicitată de la FEG este de 549 946 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) * |

Servicii personalizate [articolul 3 primul paragraf din Regulamentul (CE) nr. 1927/2006] |

1. Activități de pregătire 1.1. Admitere și înregistrare (intake en registratie) | 129 | 195,62 | 25 234,78 |

1.2. Informații și asistență (voorlichting en helpdesk) | 129 | 86,94 | 11 215,46 |

2. Însoțire 2.1. Însoțirea tranziției între locurile de muncă (werk naar werk begeleiding) | 62 | 3 804,37 | 235 870,70 |

2.2. Plasarea personalului disponibilizat | 50 | 4 526,30 | 226 315,17 |

2.3. Formare în materie de căutare de locuri de muncă (solicitatietraining) | 50 | 1 434,51 | 71 725,34 |

2.4. Însoțire în crearea unei întreprinderi (begeleiding eigen onderneming) | 8 | 5 337,84 | 42 702,74 |

3. Formare profesională 3.1. Formare și reconversie profesională (opleiding en omscholing) | 60 | 2 521,34 | 151 280,84 |

3.2. Recunoașterea experienței anterioare (erkenning verworven competenties) | 17 | 2 816,69 | 47 883,71 |

Subtotal servicii personalizate | 812 228,54 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 8 460,71 |

Informare și publicitate | 8 460,71 |

Activități de control | 16 921,43 |

Subtotal cheltuieli pentru punerea în aplicare a FEG | 33 842,86 |

Total costuri estimate | 846 071 |

Contribuție din FEG (65% din costurile totale) | 549 946 |

* Totalul nu corespunde din cauza rotunjirii .

23. Țările de Jos confirmă că măsurile descrise mai sus sunt complementare cu acțiunile finanțate din fondurile structurale, în special cu o serie de proiecte de formare ale FSE pentru lucrătorii din întreprinderile implicate în sectorul grafic, al căror calendar coincide cu perioada de punere în aplicare a FEG. Autoritatea de gestionare a FEG, care este, de asemenea, autoritatea de gestionare a FSE, a stabilit procedurile de control necesare pentru a elimina orice risc de dublă finanțare.

Data (datele) la care serviciile personalizate pentru lucrătorii afectați au început sau sunt prevăzute să înceapă

24. Țările de Jos au inițiat serviciile personalizate pentru lucrătorii afectați, incluse în pachetul coordonat propus pentru cofinanțarea FEG, la 1 aprilie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

25. Partenerii sociali au fost consultați prin intermediul Fundației Piața Muncii și al Fondului de Formare pentru sectorul grafic și media (Arbeids & Opleidingsfonds Grafimedia branche) care, ținând cont de criză, au convenit crearea unui centru de mobilitate pentru sector numit C3 ( Centrum Creatieve Carrières ). Acest centru de mobilitate are ca obiectiv coordonarea diferitelor măsuri active pe piața muncii în consultare cu partenerii sociali.

26. Autoritățile olandeze au confirmat că au fost respectate cerințele legislației naționale și cele ale legislației comunitare privind concedierile colective.

Informare cu privire la acțiunile obligatorii în temeiul legislației naționale sau al contractelor colective

27. În ceea ce privește criteriile stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

- au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al contractelor colective;

- au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

- au confirmat faptul că acțiunile eligibile menționate mai sus nu beneficiază de asistență din partea altor instrumente financiare comunitare.

Sisteme de gestionare și control

28. Țările de Jos au notificat Comisiei că organismele care vor gestiona și vor controla contribuția financiară sunt cele care gestionează și controlează finanțarea din Fondul social european (FSE) în Țările de Jos. Agenția pentru afaceri sociale și ocuparea forței de muncă („Agentschap SZW”) va fi organismul intermediar pentru autoritatea de gestionare.

Finanțare

29. Pe baza cererii înaintate de Țările de Jos, contribuția propusă din FEG pentru pachetul coordonat de servicii personalizate este de 549 946 EUR, reprezentând 65% din costurile totale. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

30. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

31. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

32. Suma totală a contribuțiilor FEG pentru cererile FEG referitoare la împrejurări excepționale pentru 2010, inclusiv suma propusă în prezenta propunere nu poate depăși 15% din suma maximă anuală a FEG, prevăzută la articolul 2 litera (c) din Regulamentul (CE) nr. 1927/2006.

33. Prin prezentarea acestei propuneri de mobilizare a FEG, Comisia inițiază procedura simplificată de trilog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală de trilog.

34. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

35. În stadiul actual de execuție, se preconizează că creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovație – Program pentru inovație și spirit antreprenorial” nu vor fi utilizate în întregime în acest an.

36. Această linie vizează cheltuielile legate de punerea în aplicare a instrumentului financiar al programului în cauză, al cărui principal obiectiv este de a facilita accesul IMM-urilor la finanțare. Există un anumit decalaj în timp între transferurile în conturile fiduciare gestionate de Fondul european de investiții și plățile în favoarea beneficiarilor. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 549 946 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/028 NL/Limburg diviziunea 18, Țările de Jos)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[7], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[8], în special articolul 12 alineatul (3),

având în vedere propunerea Comisiei Europene[9],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) Țările de Jos au prezentat o cerere de mobilizare a FEG, avându-se în vedere concedierile din nouă întreprinderi a căror activitate se încadrează în sectorul NACE a doua revizuire diviziunea 18 („tipărirea și reproducerea înregistrărilor pe suporți”) în regiunea la nivelul NUTS II, Limburg (NL42), la 30 decembrie 2009 și au completat-o prin informații suplimentare transmise până la 6 mai 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 549.946 EUR.

(5) Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Țările de Jos.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 549 946 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).

[6] Consiliul Uniunii Europene, 10304/09 ADD1, 8.6.2009.

[7] JO C 139, 14.6.2006, p. 1.

[8] JO L 406, 30.12.2006, p. 1.

[9] JO C […], […], p. […].